**Aşa scriu eu**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Motto:

„[…] Acesta este semnul în fiecare epistolă;

așa scriu eu.” (Pavel) 2 Tesaloniceni 3:17

Așa scriu eu: cu mâna tremurândă,

Care-a pierdut tot leacu-alinător,

Înfometat sub pâinea aburindă,

Copac aproape mort lângă izvor.

Și n-am mai mult decât o mână goală,

Și mi-au căzut ciorchinii toți din poală.

Așa scriu eu: cu degetele albe

De lepra tolănită pe divan;

Pe gât am răni ascunse și port salbe

Din stropi de plâns, broboane de alean.

Și nu-mi aduce-n dar deșertăciunea

O haină, să-mi acopăr goliciunea.

Așa scriu eu: încovoiat de vreme,

De timp pierdut pe căi fără de rost,

Făuritor de false diademe,

Având palat de umbre adăpost.

Și-aș vrea din nou al veșniciei nimb,

Dar mi-e moneda calpă, cum s-o schimb?

Așa scriu eu: robit sub lanțuri grele,

Noian de gânduri sufletul îmi sapă,

Strivit de alte duhuri și mai rele,

Ce-au năvălit din locuri fără apă.

Și-n casa mea, cândva împodobită,

La loc de cinste-i cupa otrăvită.

Așa-am să scriu: doar Ție-ntotdeauna,

Chiar dacă toți m-au declarat pierdut

Când mi-a căzut pe lespede cununa!

Și, Doamne, doar Tu știi cum ai făcut,

Că mi-a cântat cocoșul, într-o seară,

Pe drumul spre Damasc, a doua oară!